khistorydata/jeongjo-sjw-relations huggingface dataset:
정조 9년 · 목
疏略曰。臣等伏見高麗戶曹典書蔡貴河。以世臣早貴。勞績夙著。麗運旣訖。與同志諸人。入杜門洞。坯戶私藩。不與人世相通。與文靖公李穡居于平山之牧丹山下。築臺曰濯纓。結亭曰詠歸。自號曰多義堂。穡號牧隱。因其山也。村各多義。以貴河號也。中世穡之腏食於平山之東陽書院也。年代旣逖。見聞亦疏。未及竝擧貴河於俎豆之列。此所以慨惜至今者也。噫。今使平山而無穡之祠則已。旣有穡祠。而不使貴河竝享者。不亦違於情而害於理乎。亟降兪音。特許竝享。批以。疏辭下該曹稟處。
정조 9년 · 강
遞承旨趙時偉徐龍輔李享元。以李秉模李漢豊李益烍代之。尋遞益烍。以李集斗代之。尋遞。以趙尙鎭代之。尋遞。以權★(示+嚴)代之。尋遞。以李祖承代之。
정조 9년 · 목
時偉龍輔。不爲仕進。敎以。今聞知申言。俱有實故。勢難供職。竝許遞。前望單子入之。又敎曰。左副承旨李享元許遞。又敎曰。新除授承旨。牌招察任。○益烍牌不進。敎以。許遞。前望單子入之。又敎曰。新除授承旨李集斗。以朝報不察事。因臺疏方在被論現告中云。許遞。前望單子入之。○★(示+嚴)亦在被論中啓稟。敎以。勿施。前望單子入之。待下批。牌招察任。
정조 9년 · 강
命備郞汰去分揀。以便大臣之志。
정조 9년 · 목
因備郞望單。有是命。
정조 9년 · 강
命尹博基放送。鄭勖世等議處。趙應鉉等。令道伯詳査。 鄭光國等。出付訓鍊院。直捧遲晩。
정조 9년 · 목
義禁府啓言。 石城縣監尹博基。請刑推得情。敎以。附過放送。又啓言。長淵縣監鄭勖世原情。泛稱遲晩。所當請刑。而別軍職勿請刑。旣有受敎。請議處。允之。又啓曰。助泥前萬戶黃致顯。請刑推得情。敎以。除刑推議處。又啓言。前監察南公轍柳烻柳頤玄等。各杖一百收贖。告身盡行追奪。允之。敎以。南公轍功減一等。 柳烶柳頤玄。功議各減一等。又啓言。趙應鉉議處。時原任大臣收議請上裁。敎以。金判府事之議。固甚完備。而李判府事議中待兩招歸一決處之云云。尤覺稱停。卽自本府分付該道。趙命海處。嚴覈取招。狀聞後稟處。而雖以命海言之。屢次刑訊之下。限死自當。口頭不敢出趙應鉉三字。將至結案之境。及其應鉉自服招出後。自朝家枚擧應鉉供招。使之更覈於命海。則始以應鉉造謀樣納招。此安知非老獄死中求生之計乎。申飭道伯。除尋常詳査以聞。近來關西査事。無論重獄輕囚。率皆掩淹滯。動踰旬朔。朝令之下。擧行豈容若是慢忽。後勿如是之意。一體嚴飭。又啓言。鄭免國反覆究問。其所發明。與前無異。請嚴刑得情。敎以。如渠蟣蝨之賤。自王府盤問。雖拘於格例而然。屑越則極矣。前此嚴訊之時。乃敢忍杖抵賴。今於施威之下。又復極口發明。情狀萬萬痛駭。俄因同情諸漢刑曹所捧供招。有措辭判下。而到今渠之奸計。在於不得頭面。而然本府罪囚之移送刑曹。旣無可據之例。雖不必自渠創始。如是推諉則將無究竟之日。此囚出付訓鍊院堂上處。知訓鍊時兼將任。與申載權尹昌海等。捉致頭面。直捧遲晩後。仍令該院卽爲草記稟旨。
정조 9년 · 강
判下秋曹殺獄案及申載權等原情覆啓。
정조 9년 · 목
刑曹啓言。靈光郡殺獄罪人康天德。另飭訊推之意。請分付道臣。敎以。書不云乎。要囚服念五六日。似此獄情。無疑中起疑。不害爲愼獄之體。卿等更具意見。論理稟處。又啓言。三登殺獄罪人尹亨富。獄事至嚴。惟輕之典。不敢擅議。請上裁。敎以。此獄疑端。言之長也。大抵人見。各相參差。未知孰果是而孰果非。朝家略有涇渭於彼此之說者。亦未能自信。況本獄情。殺死之外。又關倫常。不可遽然決折。與原文案及此査啓。發遣郞官。傳于諸大臣。俾各論理獻議。卿等亦具意見附陳。又啓言。 永同殺獄罪人李次得獄事。請上裁。而得伊之言。雖爽實情急訟冤。年是童騃。無足深責。參酌懲治之意。請分付道臣。敎以。前此審理判付。以此獄案。付之半疑半信之科。而向因其子之鳴冤。許令更行按査矣。卿曺跋辭。文簡而語詳。道盡事情。蔑以加此。大抵實因則無所據。本情亦非故犯。而備處多疑晦。參證沒模捉。以此以彼。從卿傅生之論。付渠減死之科。似或不至太失刑。 永同縣囚推罪人次得。加刑減死定配事分付。渠子得伊原情中三二爽實之說。不足深治。分揀放送事。一體分付。又啓言。長鬐殺獄罪人張小斤。論斷未敢自信。請上裁。敎以。道狀曹啓。俱無指的歸一。時判堂別具意見。論理稟處。又啓言。咸平殺獄罪人金龍哲。請上裁。敎以。咸平縣殺獄罪人金龍哲獄事。龍哲可生不可殺也。未具之獄。先殺正犯。寧不大乖獄理乎。刀石出處。迄無明證。孰卞其自摚與被觸乎。龍哲不可殺者一也。疫癘熾行。一洞殆空。安知非傳染而致斃乎。龍哲不可殺者二也。被打後傭役如常云云。亦未見其十分虛謊。 龍哲不可殺者三也。掘檢後痕損。不係於自摚被觸之分。龍哲不可殺者四也。林女以傭丏之身。作溝壑之魂者。冤則似冤矣。觀於擬刃齎火之擧。行惡如彼其獰毒。決知爲喪性人。喪性人之不怕刃不怕火。固勢也。龍哲不可殺者五也。縛臂一款。最涉可疑。龍哲招中。爲防自摚云云。言固有理。龍哲不可殺者六也。籍使匿埋之擧。眞箇是私和。 龍哲旣無手戕之跡。 龍哲不可殺者七也。大抵廉問成獄。卽一痼弊。且其排衆掘檢。果獲怎麼眞贜。 龍哲不可殺者八也。許多詞連。無一看證。忽將十歲兒無知覺之說。斷之曰是實。可乎。 龍哲不可殺者九也。以龍哲之有妻有子有叔有姪家不貧。爲置辟之左契者。卽京外獄案之所未見。未知全羅道獄體。原自如許。抑强扶弱之政。用之於壓良。行之於山訟。固不可。殺活關頭。奚論强弱。纔着這般意思。便已容私。龍哲不可殺者十也。卿曰三疑旣晣。予則三昧轉惑。似此殺獄。宜付生道。龍哲嚴刑一次定配事。分付。 康津縣御寶僞造罪人金鳳千朴好中等獄事。鳳千以手畵手刻。一一輸款。且於査庭。渠自書納僞牌。而字樣筆法。亦無差爽云爾。則如好中倡夫之目不識丁者。無干於模刻。明若觀火。此獄依回啓施行。而好中刑配事。分付。順天府殺獄罪人崔得才獄事。極虛極謊。至妖至邪。沒把沒捉。自有殺獄以來所罕聞。押送無何。竟歸烏有。俗所謂虛影者。政類是耳。近來虛影之案。朝家未敢下手分解。似此易決易知之事。何必持久淹滯。依回啓嚴飭道伯。期於取服。 茂長縣殺獄罪人官婢桂蟾獄事。屢行按閱。意在審克。而兩檢傷處。不但牴牾。道啓以其致斃。屬之抱病。雖令減律。不知至太失刑。桂蟾各別嚴刑。減死島配事。分付。又以申載權等更招原情。請嚴刑取服。敎以。申飭禁府。以此供招。反覆嚴問。如渠幺麼蟣蝨之徒。移囚王府。已極猥屑。而一問再問。半吞半吐。致煩屢次盤核。情狀萬萬痛駭。今番如前。各別施威。捧直招然後。修整文書入啓。然又抵賴。加刑之意草記。仍令加刑得情事。一體分付。
정조 9년 · 강
命大司成學敎授罷推傳旨付標。
정조 9년 · 목
因承旨及大司成。 學敎授現告傳旨。敎以。因傳旨更思之。三月一朔。自朔至晦。時値鞫獄。無一日無公故之日。庠製當次。亦在季朔。館學之不爲試取。俱非無端。傳旨之混捧。難免不察。當該承旨推考。三月該房承旨大司成。春等學敎授罷推原傳旨付標。
정조 9년 · 강
命前判書趙時俊。前參判沈豊之仍任。
정조 9년 · 목
敎曰。政月隔日。本事不過微眚。前判書趙時俊。本兼竝仍任。牌招察任。追聞亞銓之替令長堂擧行。果因實故云。前參判沈豊之。亦爲仍任。一體牌招。
정조 9년 · 강
命二十八日。抄啓文臣親試爲之。
정조 9년 · 강
吏曹判書趙時俊。上疏自引。賜批。
정조 9년 · 목
疏略曰。臣自速罪戾。罰止薄罷。曾未數日。特敍遽降。今又有本兼諸職仍任之命。臣誠震懍。莫省修措。夫 享官單子之修正入啓也。銓堂之初不經眼。固是謬例。而矇然因循者。卽臣之罪也。況又莫重處。字畵之誤書。不能察飭者。亦臣之罪也。論其所坐。譴罷之典。不足贖其萬一。而復叨前職。則其於乖國體而虧朝綱何哉。乞賜鐫削。仍治臣罪。批以。卿其勿辭行公。
정조 9년 · 목
政院啓言。左議政洪樂性。走伏金吾門外。仍納命召。何以爲之。敎以。卿何爲而又有此胥命之擧也。大臣待命。事面不輕而重。一猶難愼。至再至三。以至於鎭日式月。此果何等擧措。卿縱不自恤。獨不念瞻聆之駭惑乎。俄因次對頉稟事。以承宣之不卽措語警咳。略有提飭者。特因該房之昏憒而然。在卿毫無關涉。卿之把作已嫌。至於胥命。未知所執。當乎否乎。卿以胥命。認爲究竟之節拍。予則曰朝體之虧損。殆有甚於當引義處不引義。況誤傳傳敎。致使卿不安於朝端。無非該承宣不能事事之罪。不可以遞差薄勘。懲其干科。然卿又或以此暫引。使虧損之朝體。尤無餘地。是將成說乎。承宣處分。姑此含忍。卿須知予提飭之本意。在於承宣。不在於卿。安心勿待命事。遣史官傳諭。仍傳命召。次對頉稟。使之考例擧行事。招致備郞。令廟堂知悉。
정조 9년 · 강
命承旨李漢豊遞差傳旨勿施。
정조 9년 · 목
因漢豊遞差傳旨。敎以。大臣以此事深引之後。承宣遞差之擧。反欠禮敬之義。處分寧失於銷刻。豈可使大臣不安於朝。以推考更捧傳旨。原傳旨勿施。
정조 9년 · 목
敎曰。右副承旨聞有實故。與昨日兩承宣無異云。許遞。前望單子入之。
정조 9년 · 목
以崔烜爲正言。 尹長烈爲校理。吳泰賢爲副校理。李延伋爲副修撰。 兪漢敬爲弼善。金履鏞爲兼弼善。
정조 9년 · 목
因羽晉囚單子。敎以。放。
정조 9년 · 강
命鄭光國等勘處。
정조 9년 · 목
訓鍊院啓言。鄭光國。刑曹罪人申載權。 林得宗。尹昌海等究問。則載權得宗等所供。因昌海之紹介。鄭光國之指嗾。唱榜日。冒着新恩服色。攔入關中云。昌海所供內。一從光國之指揮。使申林兩漢至有圖科之擧。而會同分把之說。出於光國之口云。光國所供內。夤緣昌海之居間。載權得宗圖科之事。果爲許諾。而約以事成後三百兩錢。又稱會同債。先捧十兩錢敢生編縫之計。唱榜日。言及昌海。指揮申林兩漢冒着冒入者。欲爲外呼名打點時。使渠輩自然退去之計。而終未免混入之境矣。光國之作奸情節。綻露無餘。竝還送該府該曹。請以爲照律勘處。允之。
정조 9년 · 목
刑曹啓言。靈巖殺獄罪人姜天德。各別嚴刑。期於得情之意。請分付道臣。敎以。以詞證一款。後同推時。令該道一番推問於屍親處。無所不可。以此意行會。又啓言。長鬐殺獄罪人張小斤。請上裁。敎以。卿之所見旣若此。諸堂之見。果未知如何。待明朝。各具意見。論理稟處。又啓言。淸安殺獄罪人李召史等獄事。更令道臣究得端緖。啓聞後稟處之意。請分付。敎以。此五案更査命下。在於七月二十五日。而道臣封啓。在於十月初一日。朝令之下。豈容如是稽忽。該道臣爲先推考。後勿如是之意。責飭行會。淸安縣殺獄罪人李召史獄事。觀於痕損在處。以刃勢之起手收手。可卞刺人與自刺。措辭判下。使之更査。朝家非忽於欽恤。蓋以殺死償命。關係至重。不宜有一毫未備也。觀此査啓。足可謂之因病致斃。犯手自犯手。原情自原情。今若膠守前見。不念轉圖之意。則殊違重人命平獄體之道。李召史嚴刑一次。定配事分付。公山縣殺獄罪人朴永光獄事。此道伯旣反此案。必有別般商度。更行按査。期欲窮覈。而觀此道伯跋辭。證招則曰前後不同。獄情則曰虛實判異。仍以爲不可斷以正犯。施又云不可遽議輕釋。二三其說。太沒的確。信如是也。此獄置之乍疑乍信之間。此囚付諸半生半死之科。任其瘦斃而後。始可爲究竟法。寧有如許獄體。該監司李得臣推考。更令惕念究覈。期於從速收殺之地。而決折形止。亦卽狀聞事分付。監浦縣殺獄罪人金應宗明甲等獄事。卿曺跋辭中。夜鬪者。朝無去處。元歲白日。晝又困睡云者。可謂覷得情狀。而聲徹爲公證。言托爲眞贜。到今獄情已作鐵案。朝家於此。雖欲參情究理。誠無如之何矣。然除夕下手。龍湫瘞屍。俱無一人看證。此或爲執疑之一端。行凶情節。旣如是彰露。似此起疑。都歸間商量。依回啓施行事分付。明甲亦令考律勘斷。鎭川縣殺獄罪人朴師晦獄事。鹽水一節。最屬疑晦。而觀此査啓狀辭。方女背夫之罪。節節難掩。震燮眩獄之跡。一一自服。應問各人等所納招者。其說無不歸一。師晦焉逭當律。此獄成案。似無容更議。而被死人處常。被打第三日。躬往春覺家。手鋤南草田。伊日仍至致命云者。未必不爲一條疑端。向於更査判下之時。雖不竝及此事。按査之庭。旣聞春覺招中。作拔草狀之說。爲道伯査官者。皆無一言盤覈。論以獄體。疏漏甚矣。道伯推考。 査官從重推考。後同推時。申飭推官。使之詳問報來後狀聞。自覆檢至三檢。道題一不載錄。亦難免不察。此意一體嚴飭。沃川郡殺獄罪人吳孟孫獄事。戕人之跡。專屬卄銅有無。獨還之證。亦係媼供虛實。到今更査之後。媼則反說銅無債主。如是而屹屹於孟孫。勒定以正犯。則彼孟孫者。能無齎冤。孟孫特爲放送。年前松營。有似此殺越之燮。閱歲未捕。至近日。因他事現執於京廳。已付該營。使之按法正刑。此獄正類是耳。本道亦有鎭營。苟能悉心戢察。豈無從後可捉之日乎。以此嚴飭行會。
정조 9년 · 강
召見刑曹參議柳誼。 佐郞李象鼎于誠正閣。
정조 9년 · 목
予曰。近來決獄案祥刑攷錄啓案。着實修正乎。誼曰。連爲擧行。而決獄案或有未下之時。則未及修正矣。予曰。郞廳中誰爲主管。誼曰。尹說掌之矣。予曰。此非獨掌之事。諸郞官眼同照檢。如有獄案之未下者。這這提稟。日次重囚之闕推。今至幾月乎。 誼曰。幾至四朔矣。予曰。曾有飭敎。令政院隨卽察推。而迄無皀白。該房擧行。已不成說。雖以該曹事言之。無端闕推。至於屢朔。事極駭然矣。
정조 9년 · 강
召見兵判徐有隣。吏判趙時俊于重熙堂。
정조 9년 · 목
予曰。海西獄案。卿等見之乎。有隣等曰。姑未及見。而蓋因初覆檢之未詳。致此疑訝之端矣。予曰。初檢終始不成說。獄情慘然。關係倫常。勢將更査處之矣。予曰。 秋曹之日次闕推。已極駭然。而未完決未成獄者。亦有之云。是何故也。時俊曰。雖未詳其間委折。而大段不善爲之事矣。
정조 9년 · 강
改差全羅左水使許冥。
정조 9년 · 목
冥以身病呈狀。兵曹啓請改差也。
정조 9년 · 강
命丙午武科初試。以來二月二十一日設行。
정조 9년 · 목
因兵曹推擇啓稟。允之。
정조 9년 · 목
箚略曰。前後負犯。尙逭重勘。及聞下政院之敎。有非人臣所敢承聞者。泥首金吾。惟鈇銊是俟。亟降威罰。批以。以承宣之次對稟。不卽措辭警咳。責諭以畏憚廟堂。近來廟堂之不見畏憚於具僚久矣。政院以董率百司之地。能知畏憚之意。則在廟堂可謂喜消息。且此畏憚二字。自是茶飯說話。則昨日胥命之啓。今日引咎之章。卿輒言人臣所不敢聞云者。誠莫曉其故。如是之故。 廟堂不尊。不尊之害。推及朝廷。爲廟堂惜之。卿其安心勿辭。卽起視事。仍命遣史官傳諭。昨日次對。退定於明日事。一體傳諭。
정조 9년 · 강
命刑曹參議柳誼及當該承旨竝罷職。
정조 9년 · 목
敎曰。今因言端。聞參議所奏。日次重囚之闕推。至於四朔之久云。京司慢忽若此。而外邑之一次不準式。輒以減推回啓。可謂輕重倒置。至於此參議。前望特除。意謂此等處修擧。三朔在職。一不例推。似此應行之事。無難壞損。聽訟能否。不須說也。先正辜負之罪。以警他僚堂。刑曹參議罷職。闕推該堂。亦當勘罪。而近以百隸怠慢。此等干科。踵相接焉。今又處分。位著殆至空曠。初欲姑從末勘。先施越俸之典。續聞該郞言。殺獄之三月以後。未完決未成獄者亦有之云。此則該曹事。尤極駭然。前春有特敎定式。本曹完決之坐起時。無端闕推者。該堂削職。郞官汰拿事。載之政院政事矣。定式未幾。容易犯科。寧有如許國綱。該曹堂郞。依定式捧傳旨。衆所共知公故情病勿論。且以政院言之。 京司闕推。該房察推。曾有申飭。該房之四朔內。無一言皀白。是果成說乎。況完決愆限後堂郞勘罪傳旨。又有直捧之命。則掩置今至九朔。近來政院所爲。節節駭悖。當該承旨。一竝罷職。
정조 9년 · 강
命關東火蔘稅。白徵實數。明査以聞。
정조 9년 · 목
兵曹判書徐有隣。吏曹判書趙時俊啓言。關東火蔘稅事。明日賓對。當爲稟處。而臣有隣將赴禁軍祿試射。擬待後日次擧行。而三邑火蔘稅。目下白徵數爻。詳細知得然後。可以措劃營邑。須體朝家德意。一從實數明査以聞之意。請分付於道臣。從之。
정조 9년 · 강
命殺獄該掌。以蔭郞定式。
정조 9년 · 목
敎曰。諸郞各有該掌云。故現告雖己踏下。文郞久任。不若蔭郞。蔭官皆是來頭守宰之人。似此訟理。宜令慣熟。此後殺獄該掌。以蔭郞房任中。永定擧行事。分付該曹。定式施行。
정조 9년 · 강
有政。吏曹判書趙時俊。兵曹判書徐有隣進。
정조 9년 · 목
以李敬一爲校理。徐美修爲副校理。鄭民始爲知春秋。李獻慶爲副總管。 許任爲全羅左水使。
정조 9년 · 강
命三曹郞屬之芸館。各別擇擬。
정조 9년 · 목
因刑曹佐郞望筒。敎以。時任參上中差出。則每難得人。且三曺郞屬之芸館參上之後。惟以刑曹一窠。殆作磨勘者然。事面已極苟簡。而今因儲窠之月。此輩竝與此窠讓與國子。是豈申飭好用之意乎。苟欲擇差。芸館亦勝於國子。此窠勿拘常格。各別擇擬以入。旣許三曹。則排擬之際。兩館參上。亦不必各各區別。此意令銓曺知悉。
정조 9년 · 강
命前刑判削職現告勿施。
정조 9년 · 목
因前刑曹判書削職傳旨。敎以。其中金魯鎭。六月則自除至遞。審理百餘度文案。十月亦然。混置譴削之科。不但太欠綜核。原傳敎中旣有區別公故之命。此重臣現告勿施。
정조 9년 · 강
命平山府獄案。依審理例。別單入啓。
정조 9년 · 목
因黃海監司嚴思晩。平山府朴女致死委折査實啓本。敎以。業已反覆看閱。雖有已定之涇渭。獄情則至兇毒。獄體則關倫紀。欲觀僉議之何如。 刑曹新除授參議。待下批牌招。與判亞堂及諸郞官。待明朝。齊會本曹。眼同詳閱文案。三堂各具意見。論理回啓。諸郞意見。依昨年審理例。以別單粘尾入啓事。分付。
정조 9년 · 강
遞承旨李秉模趙瑍。 持平韓商新。
정조 9년 · 목
秉模等不爲仕進。敎以。許遞。前望單子入之。○因牌招啓稟。允之。敎以。持平韓商新。以抄啓文臣。明日應試。本職許遞。
정조 9년 · 강
左議政洪樂性。陳箚請罰。賜批。
정조 9년 · 목
箚略曰。伏承批旨。有明日賓對之命。而第腰脚寒痰。日甚一日。竟不得仰承成命。亟降威罰。治臣違傲。批以。卿之實恙。殊用奉念。安心勿辭。俟間造朝。仍命遣史官傳諭。
정조 9년 · 강
罷檢閱李崑秀職。
정조 9년 · 목
敎曰。各廳古風。翰苑爲最。以其職太淸。地太卑也。近來館規。掃地無餘。不復有流來美制。固已萬萬寒心。而所謂下番須資之法。往古來今。 尹行任一人外。未之聞焉。雖以閣職宮銜。爲籍口之欛柄。而一犯猶放恣。焉敢至再至三。況今日以抄啓親試事。諸文臣使之來待。無不待漏齊會。而獨行任。稱以實故。亭午在家。似此妄悖之人。通朝所無。再昨聞渠有病。特命歸家調治。朝家於渠曲念極矣。及其限滿應召之時。始言拘忌之實故。如渠年少新進。處事設心。若是其至工巧。豈不痛惡。到今思之。再昨登筵時喘喘傴僂之狀。明知出於餙詐。苟使實故信然。何不早卽出避。趨赴召命乎。館規之壞了。須資之創開。比此事比此罪。猶屬薄物細故。似此不率敎不畏法者。自年淺資淺時。先喫嶺海之苦。然復庶可責桑楡之效。雖無行任一人。豈無翰林流竄姑以實故參酌。尹行任所帶檢閱。爲先施以削版之典。下番之所爲如此。爲上番者。噤口無一言。在小官。含糊已如許。倘或更進一步。將作無模稜人。上番李崑秀罷職。
정조 9년 · 강
命江華砲卒各別施賞。
정조 9년 · 목
因江華留守嚴璹捉虎狀啓。敎以。日前因僉使白兌起之以。差員入侍。有筵敎。使之往傳於卿矣。觀此狀本。其後果已捉虎云。自此島中人畜。除害大矣。癸未年故留守鄭實在任時。亦有一頭虎捉納後請賞之例云。今豈可異同。出身李允興加資。率領將校宋浣。邊將除授。以此觀之。本府砲技之不成樣。可以推知。否則許多名砲手。豈或讓功於一出身乎。此後卿其着意觀課。期有實效。本營中軍李潤元。近於內薦之望。連爲靳點。蓋待捉虎。俄令銓曹。更卽擬望。竝須知悉。捉虎砲卒。各別施賞事。回諭。
정조 9년 · 강
命平山府儒鄕墨名一款置之。
정조 9년 · 목
因黃海監司嚴思晩平山府儒鄕戰査出啓本。敎以。更墨其名。殊非許其自新之意。況此數人。無非脅從。至於蔡光鼎等。一味矻矻。不緊甚矣。墨名人更墨一款置之。此後更以此事復有登聞之事。毋論申哥蔡哥。當置極律。此意一體知悉事。回諭。
정조 9년 · 목
因兵曹藝文館書吏李文爀等拘留啓稟。敎以。各人等處發問目。以渠所謂官員尹行任之罪。可勝言哉。流來館規。渠乃壞了。無於法之須資。無難創始。其罪一也。渠亦人耳。宜知撫摩之恩。而立朝未幾。便生飽颺之計。其罪二也。若有實故。則言於僚官或承宣。筵稟警咳。待發落出去。固非難事。而再昨登筵。百計餙詐。假作喘喘躝跚之狀。不言中要使自上曲諒。俟其給暇之敎。然後猶不直言實故。過二日。至承召之時。始言實故。如此巧惡之習。誠不忍正視。其罪三也。設有實故。下番之無端在家。元無其例。其罪四也。渠雖靺鞨賜肚。出入香案。己多年所。則許久在家。果無戀結之心乎。其罪五也。渠之老母。在於渠兄任所。雖欲假托徑出。此則勢無奈何之故。登筵作病重狀。在家言拘忌事。人之暗慝。何至此甚。其罪六也。實故雖曰丁寧。昨夕言及可也。今朝言及亦可也。乃於屢煩促敎之後。敢以邀醫等說。作閒漫書簡。入送閣中。渠是何人。驕傲乃爾。其罪七也。渠固不足惜。其職則翰林也。翰苑古風。渠必欲到處掃盡。前後飭敎。看作譏弄調。其罪八也。渠雖有切至之事故。旣有來待之命。則所當到闕下。具由言送。而渠則偃臥家中。無難使下隸往復。其罪九也。俄下傳敎。何等截嚴。而小無惶㥘底意。其罪十也。放恣無憚。惟以不率敎不畏法。作一妙方能事。其罪十一也。應製則句句冷水。應講則番番劃不。其罪十二也。奏御文字。何等敬謹處。而所謂講義。一任猾胥頑吏之手。刀擦也。誤書也。落字也。異筆也。以至斜風細雨半行半草等。許多欠敬不謹之事。一未致察。其罪十三也。凡事惟以欺蔽爲事。其罪十四也。不徒欺蔽。持心二三。其罪十五也。果使渠一心無他。則安有今日之所犯乎。今此二三其心之敎。渠何敢發明乎。其罪十六也。近來堂上堂后。苟艱莫甚。凡有擧行。每煩自上勤勞。此則渠所目擊。際此苟艱之時。售此規避之計。其罪十七也。渠之實故。再昨則未及聞之云者。萬萬不成說。渠家事。渠豈不知乎。其罪十八也。前此翰林多年行公者何限。而如渠之百計圖避。實所未見。其罪十九也。無論罪之大小。有此十九條所犯。渠以何顏更廁周行。嶺海行遣。在渠猶屬寬典。然行遣亦太早。此又渠罪。其罪二十也。官員之所犯。非下吏所知。而渠有拘忌之實故。無以招致推覈。。故爲先嚴問於該吏等處。其中伶俐吏一人。送于尹行任處。右項條件。使卽逐條査問來告後。捧供草記。至於首吏。則館規壞。損及須資創開等事嚴問。一體草記。萬一遲滯。入直堂郞。難免重勘。竝須知悉。○敎曰。朝者下敎之後。日已向臐。尙不草記。當該兵曹堂上遞差。該房承旨推考。
정조 9년 · 강
命尹行任更爲往問。夜深前草記。
정조 9년 · 목
兵曹啓言。 尹行任罪狀嚴問。於該吏等處。則該吏申益斗等所供。渠等身爲官吏。凡係壞損館規。不能據例挽止。萬死無惜云云。又送伶俐吏于行任處査問。則以爲二十條所犯。致動嚴敎。惶隕震剝云云。敎以。 尹行任二十條罪案。臚列數示之後。渠若有一分人心。固卽以實直陳。以聽自上處分。而觀此渠原情。妄毒之習。巧恣之狀。愈往而愈甚。渠是何人。不怕天不怕地。不怕人不怕鬼。不怕公議。至此之甚乎。許多罪過姑舍是。目今政院也。 內閣也。堂后也。適會極苟艱之時。凡有命令。每勤自上勞悴。卽渠之所稔知。則際此時售渠計者。一則罔赦。二則罔赦。如渠妄物。一日置之堂后。貽辱極矣。況翰苑淸選。尤非可論。 注書先生案。 翰苑題名錄。墨削次原册。已令政院推入。渠到此地頭。猶且昂然厭然。殆若恃無恐者然。則是可曰有臣分乎。有人理乎。渠之原情中各段分疏之說。無非不足信。大抵如渠之厚蒙國恩。濫叨華貫者。便生飽颺之計。要作占便之資。外此疏逖之人。設有當官怠忽。豈足深責。且況年前。又罹似此罪過。幾殊僅甦者凡再矣。若有一分秉彝。宜知含恩牀分之義。隨事惕念。期補舊愆。而行任則反是。若使妄毒巧恣。一任其滋長。則渠雖欲重入修門。復登文陛得乎。渠之再昨稱病。卽渠諸罪中第一斷案。自上獨勞之時。渠在史官之列。言病不言故。暗圖掉出之奸謀。及出春明。如脫銷籠。翌日則言病不差。又一日則言有實故。限滿而不入。有召而坐違。次次作爲層節。一層節甚於一層節。似此幑事。其用心設計如彼。其黯黮回互。予誠不忍正視。渠雖無狀不測。亦今日臣子。則爲人臣者。負此罪名。其可自立於世乎。前後情節。更令該吏卽爲往問後。捧供草記。萬一不以實指告。則當付之有司處分。一體分付。夜深前草記。又因行任所供啓稟。敎以。大抵尹行任之如是放恣。專由於家無知人事之父兄也。釋褐未幾。轉輾傲妄。以至近日。渠之誤入。愈往愈甚。論厥罪首。渠兄行儼是耳。在家莫知訓稚弟之方。似此未瑩沒覺者。何責百里之任。待本道査事究竟。行儼當勘以罷拿之典。以此意當自政院先爲下諭于該道監司處。令行任知之。館吏等。別無更問之端。竝放送。
정조 9년 · 목
義禁府啓言。 鄭光國杖一百收贖。告身盡行追奪。流三千里。 熊川縣定配。押付于該道伯加刑。請押送配所。允之。○刑曹啓言。訓鍊院啓辭。罪人申載權林得宗尹昌海等。照律命下矣。昌海慶興府。載權茂山府。 得宗碧潼郡。竝流三千里定配。各決杖一百。卽爲押送。敎以。其中冒赴人。令配所地方道臣。親執嚴刑後發配事。分付。
정조 9년 · 강
命前總管李文德。更爲嚴問。
정조 9년 · 목
義禁府啓言。前總管李文德原情。泛稱遲晩。所當請刑。而曾經閫帥。請除刑推議處。敎以。聞其所供。伊日卽殿試日也。以侍臣入參者。食代少退之時。豈有前呵乎。籍令無率隸。單身出去。職是臺閣。則渠豈可發回立之聲乎。論以朝綱。貽羞大矣。至於。唱榜陳賀日。仁政殿堦上橫竹事。半吞半吐。不爲直陳。淑問之下。焉敢乃爾。法殿大朝會。事體至嚴。陛衛已設。嚴鼓三下之後。渠猶橫竹不起。似此妄恣之罪。不可不詳覈處之。此供辭勿施。更爲開坐。嚴問以聞
정조 9년 · 강
御春塘臺。行抄啓文臣親試及宣傳官試講。抄啓文臣議官趙㻐。 徐有隣。 鄭民始。李秉模。 宣傳官講試官徐有大。 金思穆。李延伋。
정조 9년 · 목
自內詣春塘臺陞座。予謂有大曰。宣傳官使之先試射後試講。○以擬本朝癸卬選抄啓文臣等。謝於講製計畫之日。諭內閣以諸文臣今皆畢講四書三經。原節目中。地無應講之書。待綱目繼講。特竝除講爲箋題。○命民始以須勿速呈。着意製進之意。知委諸文臣。火具與地排。多入分給。傳餐以饋事。亦爲分付。 抄啓文臣等講訖。就座應製。宣傳官等射講訖。命有大修試記。入小次。少頃陞座。敎曰。承旨多窠。院直苟艱。 政官牌招關政。除實病實故及在外。以無故人差出。又命諸文臣呈券人入侍。收券訖。命考試。居首三下一李崑秀。之次三中金啓洛金熙朝李翼晉。三下沈晉賢成種仁洪義浩。草三下趙濟魯李書九。次上李顯道申馥李勉兢姜世綸李亨達韓商新。次中鄭東觀韓致應李晴。拆榜訖。入小次。少頃陞座。命入課試試券。○以爆竹爲五言律詩題。○予親考。居首三上一沈晉賢等。以次拆榜訖。命啓洛濟魯義浩。分書親試。課試。課講計畫榜訖。親試都居首金熙朝。課試居首洪義浩。課講居首李崑秀。予曰。金熙朝通擬弼善事。分付銓曹。吏曹判書趙時俊曰。今伏承弼善通擬之敎。而銓郞見無行公之人。今日政。恐難擧行矣。予曰。然則待後日政好矣。還內。
정조 9년 · 목
政院以來初一日取稟也。
정조 9년 · 목
敎曰。未肅拜玉堂春坊。許遞。今日政差出。○以金翊休趙興鎭徐有成爲承旨。鄭存中爲大司諫。兪彥修爲執義。 柳翼之宋景煥爲掌令。尹光普爲持平。李師濂爲獻納。申馥爲正言。金啓洛爲校理。李秉模爲兵曹參判。
정조 9년 · 강
推吏曹判書趙時俊。
정조 9년 · 목
承旨李聖圭啓言。今日政。 承旨望誤書入啓。赴政銓官。請推考。從之。
정조 9년 · 강
命前檢閱李崑秀敍用。仍任閣職。
정조 9년 · 목
敎曰。昨日處分。不過存古風。且館事不關於閣務。番次亦甚苟艱。前檢閱李崑秀敍用。仍任閣職。
정조 9년 · 목
敎曰。 藝文提學前望單子入之。待下批。牌招察任。
정조 9년 · 강
命抄啓文臣及宣傳官射講居首人施賞。
정조 9년 · 목
敎曰今。乙巳年抄啓文臣親試都計劃居首兵曹佐郞金熙朝四十二分。依定式陞敍。課試都計劃居首副司正洪義浩四十分半。亦爲依定式陞六。課講居首奎章閣待敎李崑秀五百六十一分。事當依定式陞六。而時帶翰林。依昨年例。熟馬一匹面給。又敎曰。今乙巳年宣傳官射講都計劃射居首宣傳官李觀成七百九十二分。講居首宣傳官李觀成一百五十五分。竝依例陞六。
정조 9년 · 강
命抄啓文臣進箋。當親臨。
정조 9년 · 목
敎曰。明日抄啓文臣進箋。依昨年例。當親臨。該房知悉。侍衛只入直磨鍊。 雲寶劍置之。圓點生。居齋生。亦依昨年例召見。試製試講。 大司成率諸生。集春門外待令。又敎曰。今聞該曹言。昨年受箋時。侍衛不爲磨鍊云。今番亦爲依此擧行事。分付。
정조 9년 · 강
命吏郞申耆仍任。
정조 9년 · 목
敎曰。政月在明。吏曹時無郞官。前郞廳申耆仍任。堂下疏滯之政。全係郞官。陞敍人收用。自有筵敎。政官待明朝。牌招開政。○因正郞望筒。敎以。軍色劇務。數遞宜念。亦不過微眚。此望筒勿施。前郞官仍任。
정조 9년 · 강
有政。吏曹判書趙時俊。 參判沈豊之進。
정조 9년 · 목
敎曰。在外臺諫許遞。 政官牌招開政。○以朴天行爲大司諫。 洪宗藎爲司諫。 盧廷良姜世綸爲掌令。洪樂淵爲獻納。鄭致淳爲副校理。李錫夏爲修撰。徐有慶爲同經筵。 金思穆爲同春秋。 李命瑀爲大興郡守。
정조 9년 · 강
命親臨月講時試官。以閣臣及文任館堂擬入。
정조 9년 · 목
敎曰。明日圓點生。居齋生。親臨月講試取時試官。依近例。以閣臣及文任與館堂擬入事。分付內閣。
정조 9년 · 강
推兵曹判書徐有隣。重推承旨金翊休。
정조 9년 · 목
因兵曹侍衛節目單子。敎以。此非科試則設布帳。豈可磨鍊乎。年年擧行之事。如是做錯。當該兵判推考。○政院啓言。吏曹佐郞申耆謂有情勢。終不入肅。所當重勘。而本院請推外無他罰。何以爲之。敎以。所謂情勢二字。焉敢煩聞。似此處義。自有飭禁。政院之以幺麼該郞事。至有此啓辭。極爲駭然。當該承旨。爲先從重推考。此啓辭勿施。卽爲嚴飭追省記入直。門鑰已下。使之明日謝恩。
정조 9년 · 강
命時囚李文德等議處。
정조 9년 · 목
義禁府啓言。前副總管李文德。兩款事。雖已遲晩。旣有嚴問以聞之命。上裁。敎以。議處。又啓言。前刑曹佐郞尹說柳弘之等原情。泛稱遲晩。請刑推得情。敎以。觀此所供。原獄案雖已會推。以干犯之未及捉得。尙未完決云。然則與無端掩滯有間。日前該郞筵奏。不無差爽者。宜有査處之擧。事實問于該曹。今日內論理議處。
정조 9년 · 강
勘放時囚鄭勖世等。
정조 9년 · 목
義禁府啓言。前長淵縣監鄭勖世。漂人問情。關係不輕。盤詰之際。疏漏莫甚。照律罪杖一百收贖。告身盡行追奪。私罪。敎以。功減一等。又啓言。 助泥前萬戶黃致顯請照律。敎以。滯囚可悶。今日內。照律放送後草記。
정조 9년 · 강
詣 景慕宮齋宿。仍親押 香祝。
정조 9년 · 목
具遠遊冠絳紗袍。乘輿出賓陽門。至降輿所。降輿乘輦。由弘化門。詣 景慕宮。至館峴。敎曰。下輦所侍臣上馬傳唱時。前導引儀皆不知去處。以致半餉住輦。寧有如許事體。當該引儀汰去。仍命前導引儀斯速招致。予曰。昨以傳命事申飭。不啻申嚴。而今日稽忽。尤非前日之比。寧有如許國體。近來注書。非金孝建則李敬五。非李敬五則朴耆壽。有若非此莫可者。故此輩甚使氣矣。至 景慕宮大門外。降輦乘輿。至齋殿外。降輿入齋殿。時至。改具冕服。詣版位。行望 廟禮。入 廟內奉審訖。詣省器位。省器如儀。還入 齋殿。命原任直提學鄭民始入侍。予曰。近來閣中凡事。尙多未立。卿於本閣。自初設置時。立規定制。主管爲之。如有所見。陳達也。時至。具遠遊冠絳紗袍。詣省牲位。省牲如儀。仍行親押。還入齋殿。命同副承旨與總裁大臣入侍。
정조 9년 · 목
敎曰。昨見濟州牧使狀啓。今年柑果。結實數少。 奠獻外。皆闕封云。在前如此之時。橘柚中他種果頒給。已例旣多。明日當設柑製於泮宮。俄於輦路。召見祗迎泮儒。亦有下敎者。大提學還宮後牌招。進詣泮宮。試取以來。又敎曰。問于本館。多有通方外之例。明日柑製。亦爲通方外。試紙用大好紙事分付。
정조 9년 · 강
命奎章閣東宮問安。自明年爲之。
정조 9년 · 목
原任直提學鄭民始啓言。閣務中有一事之講定者。自古東宮官屬之多設兼銜者。蓋有深意。況本閣職親地密。與他司尤別。則其所擧行。亦當尤致意焉。閣務之最緊重者。卽承候與編次也。聖候睿候之承安。御製睿製之會稡。竝爲擧行。非但事體之便好。抑亦情禮之當然。此後則本閣朝夕問安之時。亦以達辭同爲問安於東宮。前頭睿製之編次。一依御製例。閣臣主管擧行之意。定式施行。似好矣。敎以。卿言甚好。依此爲之。問安則自明年爲之。
정조 9년 · 강
以李命植爲藥房分提調。口傳也。
정조 9년 · 강
以李崑秀爲待敎。
정조 9년 · 목
奎章閣以待敎尹行任。以前注書禁推遞差傳旨捧入啓稟。敎以。前望單子入之。待下批。自本閣牌招察任。
정조 9년 · 강
飭日省錄稽滯錯漏之弊。
정조 9년 · 목
待敎李崑秀啓言。時任閣臣之間五日仕進。會稡御製。自是定制。而閣志中此條。未免見漏。臣等自前日次。修明擧行。而不可無文字定式之事。故敢達矣。從之。又啓言。本閣主管御製文字。而如非下本閣者。本閣無由知之。御製之下政院者。承旨隨卽謄送定式。而難保其遵行。兼吏設置。蓋爲此等事。而近來則多有不謹之弊。依注書之謄送筵話例。該房承旨淨寫一通。隨卽招致檢書官。傳送本閣事。更爲申飭。至於日省錄文書。每多稽滯錯漏之弊。只使本閣下隸續之推來。政院則全不照管不送。雖以擧條言之。啓下數日之後。始乃得見。追付當日。每有窘速之弊。此後則凡傳敎草記軸。疏箚擧條等。各項當入於日省錄者。廳注書照數主管。下送本閣。擧條書入後。亦以草本趁卽送致。俾無遲滯之擧。如是經稟之後。又復漫不致察。則注書自本閣論勘事。一體請定式施行。從之。
정조 9년 · 강
差下編輯堂上洪良浩等。
정조 9년 · 목
敎曰。  羹墻錄續編之役將始。而原編亦有刪潤處。堂上數小。勢難分排。俄筵問于總裁大臣。亦如予意。行副司直洪良浩。行都承旨金尙集。刑曹參判尹蓍東。竝堂上差下。使之專意編輯。
정조 9년 · 강
遞承旨金尙集李亨元徐鼎修。以金頤柱權★(示+嚴)李祖承代之。
정조 9년 · 목
敎曰。纂輯之役。職務相妨。行都承旨金尙集。刑曹參判尹蓍東本職許遞。前望單子入之。待下批。牌招察任。又敎曰。左承旨右承旨許遞。前望單子入之。待下批。牌招察任。
정조 9년 · 강
汰宣傳官金燦圭。
정조 9년 · 강
拿勘注書金孝建。禁推前注書尹行任。
정조 9년 · 목
敎曰。命令之下。院隸擧行。萬萬駭然。昨以傳命事。飭敎何如。則漫若不知。今日稽忽尤甚。近來注書之不畏國法。類如此。當該注書金孝建。爲先拿問重勘。雖非時任。而實官則一也。烏可獨逭。前注書尹行任。下義禁府推考。隨駕承宣之旣不能董飭。又無一言請罪。極爲駭然。當該承旨。一竝推考。
정조 9년 · 강
勘放時囚金孝建。
정조 9년 · 목
義禁府以孝建杖一百收贖。告身盡行追奪。請放送啓。允之。敎以。以公罪勘放。
정조 9년 · 강
行 景慕宮冬享大祭。
정조 9년 · 목
具冕服。詣 神位前。三上 香獻爵。大祝待敎李崑秀。讀祝訖。降復位。亞獻官。左議政洪樂性。終獻官判府事金熤。行禮如儀。行望燎禮。禮畢還入齋殿。改具遠遊冠絳紗袍。乘輿。至降輿所。降輿乘輦。由弘化門。至降輦所。降輦乘輿。由賓陽門還內。
정조 9년 · 목
敎曰。都承旨持此書題。與大提學偕往泮宮。試取以來。○以唐衛將等。謝於顯德習射之日。諭以朕視四海如一家。今使汝曺專習弓矢。居閒無事則爲汝主。突厥入寇則爲汝將。中國之民可以少安爲表題。
정조 9년 · 목
自內詣春塘臺。陞座。○敎曰。柑製居首進士李貞運直赴殿試。之次幼學金敬淳直赴會試。之次生員丁若鏞給二分。其餘入格儒生進士兪漢綱。幼學李義實李義常沈繼之。生員趙重鎭。幼學申素。進士姜★(亻+寬)。各紙三卷。筆五枝。墨三笏賜給。
정조 9년 · 강
遞承旨金尙集。刑曹參判尹蓍東。
정조 9년 · 목
敎曰。纂輯之役。職務相妨。行都承旨金尙集。刑曹參判尹蓍東。本職許遞。前望單子入之。待下批牌招察任。又敎曰。政官待明朝。牌招開政。兵曹參判差出。
정조 9년 · 강
遞承旨徐鼎修尹尙東。以李集斗爲承旨。
정조 9년 · 목
敎曰。右承旨遞差。○因尙東牌招啓稟。敎以。許遞。前望單子入之。
정조 9년 · 강
毓祥宮酌獻禮 香祝。命親押。
정조 9년 · 강
御仁政殿。行庭試文武科放榜。還御宣政殿。召見柑製被抄人。
정조 9년 · 목
予曰。飭敎何如。而注書不着耳掩。極爲駭然矣。放榜如儀。仍還宣政殿。予曰。昨日柑製被抄人入侍。
정조 9년 · 강
以李亨逵爲刑曹參判。李鼎揆爲承旨。竝前望也。
정조 9년 · 목
以盧廷良爲掌令。鄭致淳爲修撰。李崇祜爲兵曹參判。洪翼浩爲 弘陵參奉。初仕也。
정조 9년 · 강
分揀金燦圭汰去尹行任禁推。拿處尹悌東。
정조 9년 · 목
因汰去禁推傳旨。敎以。分揀。○敎曰。當該注書拿問處之。該房承旨推考。
정조 9년 · 강
命畿伯狀啓。還下送。
정조 9년 · 목
因京畿監司徐有防離營狀啓。敎以。此狀本不呈本閣。混自政院入啓。此等事。如是不善擧行。況畿營又非外道之比。以此以彼。大是做錯。卿等推考。此狀啓還下送。書目有誰題送。兼吏自本閣科治。近來自閣臣不畏國法。事事要欲欺蔽。一切事務。擔却一邊。內閣如此。外廷奚論。少各小心事知悉。
정조 9년 · 강
命當該承旨罷職。總郞汰去。
정조 9년 · 목
政院啓言。今日還宮時。 宣仁門任自下鑰。總府堂郞竝重推。守門將所當重勘。而本院請推外無他罰。何以爲之事。敎以。詳聞事實。當初放鑰之時。以本鑰出給總府之致。總管勿推。當該承旨事。萬萬駭然。後弊所關。不可尋常處之。爲先罷職不敍。開閉時門告。郞官主之。放鑰收鑰。無一言皂白。渠自主張爲之。亦極痛駭。當該總郞汰去。
정조 9년 · 강
命擊錚人今日捧供。
정조 9년 · 목
刑曹以擊錚人等捧供。連値齋日。不得用刑。待無故日擧行啓。敎以。除刑推。今日捧供。
정조 9년 · 강
命金鳳采許令陳試。
정조 9년 · 목
刑曹啓言。今番殿試。代射罪人宋仁斗等七名。邊遠充軍。借射罪人鄭東益等七名。各杖一百。充水軍。其中寧邊金鳳采取試入格。未免混捉。旣無代射之驗。又無冒入之事。宜有參恕之道。請分揀放送。允之。敎以。然則金鳳采之無端見拔於會試。誠無意義。如未赴擧。復令陳試事分付。
정조 9년 · 강
秋曹以擊錚人等原情覆啓。
정조 9년 · 목
刑曹啓言。北部良人辛錫榮以爲。氷契革罷云矣。原情勿施。請勘處。允之。又啓言。光州驛吏白伐男以爲。馬價中。察訪李錫箕中間都吞。且驛吏輩身貢。公然徵捧云矣。原情勿施。而至於身貢之科外侵徵。馬價之中間消融。令道臣請査處。敎以。郵官雖微。亦一官長。則下吏之如是侵辱。有關風化。考律定配。大抵遐方之人。不識體面。似此所犯。難保其必無。申飭道伯。各別詳査處之。數歲中再叨察訪。則渠之工於仕宦。可以推知。此等之人此等所犯。決不可尋常歇査。竝以此意分付道臣。又啓言。晉州良女張召史以爲。夫沈先戒。爲李德林之撞胸致死。而德林行賂村官。已去配所。當伸之冤。至今不伸云矣。今夏審理時。道臣旣置稟秩。臣曹亦陳意見。至有刑配之命。而今秋又因張女之上言。更令道査。則一如前啓。原情勿施。請科罪。敎以。編配夥然。亦足可悶。更勿煩籲之意嚴飭。遂送本鄕。又啓言。尼城良人李元興以爲。渠父爲出身。而侵徵烟戶雜役云矣。請重勘。允之。又啓言。德山良人金中喆以爲。渠曾祖山。偸葬掘出云矣。請勿施。允之。又啓言。醴泉幼學嚴尙寬。爲其族譜査辨事也。原情勿施。請科罪。允之。
정조 9년 · 강
明日 毓祥宮酌獻禮時。命宗親儀賓。依例內庭行禮事分付。
정조 9년 · 목
敎曰。近以閣規。纔有飭敎。而以日省錄及御製編次事言之。政院旣不趁卽傳示。閣臣亦不留意致察。日錄多遺漏。御製亦然。至有日前展拜擧動。出擧條申飭事。此後須爲別般定式。可以遵行。閣臣中下位一員。與兵房承旨入衛內。檢書領籤。袖置帒筆。凡有可記可錄之事。閣臣知委。必皆詳錄。傳敎則只書大要。御製則頒布後。卽爲推來。外此展拜服色儀節。歷臨駐輦處所。一從所見。載之日省錄。如是定式之後。又有疏漏之事。隨駕閣臣及閣屬官。難免重勘。本閣日記座目。亦以某閣臣某檢書領籤衛內進書之。以爲憑考之地事。一體定式。殿座時。檢書官亦爲待令事知悉。以此分付兵曹。班次圖添書。
정조 9년 · 강
命洪忠兵營城堞修補時民丁赴役。依草記施行。
정조 9년 · 목
備邊司啓言。卽見洪忠兵使金永綬狀啓。則以爲。本營城堞修補。今已訖役。女堞板門虹霓將設置。而許令本縣量宜助給民丁。以爲使役事。請稟旨矣。西原境內。每戶一丁。限一日赴役之意。分付道臣。使之調給。請以爲完役之道。敎以。關係詰戎之備。依草記施行。
정조 9년 · 강
遞承旨李鼎揆。
정조 9년 · 목
因鼎揆在外。變通啓稟。敎以。今日政差出。
정조 9년 · 목
以趙尙鎭爲輔德。曺遠振爲承旨。曺允大爲校理。權裕爲修撰。○政院以遠振在外。變通啓稟。敎以。許遞。政官牌招開政。○以趙尙鎭爲承旨。
정조 9년 · 강
命時囚罪人尹悌東放送。
정조 9년 · 강
詣 毓祥宮。親押 香祝。仍行酌獻禮。
정조 9년 · 목
具翼善冠袞龍袍。乘輿出貳極門。乘輦由敦化門。至鍾樓新恩袛迎所。命文武新恩呼新來訖。至 毓祥宮大門外。降輦乘輿入大次。行親押如儀。時至。具翼善冠袞龍袍。詣版位行禮。陞詣 廟內奉審訖。詣 延祐宮展拜。還入大次。時至。詣 神位前。三上 香獻爵。大祝待敎尹行任。讀祝訖。降復位。行望燎禮。禮畢。還入大次。乘輿至降輿所。降輿乘輦至惠政橋。命宣傳官以標信開左右列作門。招入東西班袛迎文武新恩。命掌樂院及五營門。賜樂於文武新恩。至仁政門外。降輦乘輿。由貳極門還內。
정조 9년 · 목
予曰。今日 永陵碑役時賞典。皆已擧行乎。祖承曰。俄聞戶判言。則賞典傳敎中。有依辛丑年例擧行之敎。而員役名色有加入者。難於擧行云矣。予曰。然則照例施賞事分付好矣。仍敎假注書金洛淳曰。爾以故相之孫。登今年之科。事不偶然。予庸嘉之。爾家忠孝相傳。爲國世臣。爾若克承家聲。不忝所生。則非但爾一家之福。將爲朝廷之幸。爾其勉之。
정조 9년 · 강
原春監司李時秀陳疏。自引乞遞。賜批。
정조 9년 · 목
疏略曰。冬等貢蔘。不謹封進。 藥院請勘。罰止住俸。莫重御藥所需。不克擇對。退捧之數。多至五斤。論其辜犯。誅殛亦輕。乞削臣職。批以。勿辭察任。
정조 9년 · 강
命海伯災結狀。關飭狀聞。
정조 9년 · 목
工曹判書金華鎭啓言。黃海監司狀本災結加請事草記。有今日持入之命。故敢達矣。予詢大臣。判府事徐命善啓言。田災無給災之規。故每以綿田爲托。此路一開。後弊難言。且道臣初啓。旣甚混圇。追後區別。難保其的當。臣意則只許畓災加請之數。似好矣。敎以。有司堂上各陳所見。華鎭啓言。今此加請狀聞中辭意。有若不得已減數者然。雖緣生疏。恐未穩當矣。兵曹判書徐有隣啓言。綿災異於畓災。分數俵給。亦是大惠。一千二百餘結準給。旣未前有。只依狀請。準給畓災。恐合事宜矣。副司直鄭民始啓言。今若只依狀請許施。則未知果然足當於不足之數。而朝廷之知有田災。而或許或否。亦似如何矣。吏曹判書趙時俊啓言。綿田雖或被災。亦不至全無所收者。自來然矣。特以一年不再耕之致。間有給災之規。今此道啓。只請畓災者。或緣綿災之前劃五百結。足可泒給而然乎。依施似無妨矣。敎以。觀其狀辭。朝家本意。尙未領會。向來飭敎。非謂數爻之太多。以其所請之混圇無區別也。如使被災實總。無一毫相左之端。則爲道伯者。但當措辭更請可也。此狀本則反是。不恤白徵有無。殆若依朝令減削者然。寧有此等道理。廟堂回啓。亦未免太糢糊。以此狀辭與草記。決難的從裁處。更令廟堂措辭嚴飭。使之不多日內。具由狀聞。前此査聞有命。關月之後。始乃登聞。其爲稽忽。亦極駭然。道臣雖緣生疏。廟堂胡無一言。後勿如是之意。一體關飭。萬一又復遲滯。自卿等難免不飭之責。以此知悉。
정조 9년 · 강
命總廳還餉。折半捧留。折半停退。
정조 9년 · 목
京畿監司徐有防啓言。被災峽民之所納城餉。姑爲捧留本邑之意蒙允矣。大抵今年之事比昨年。不啻減半。而無論沿野邑。當年新舊還及拯劣米。沁都耗條各樣軍米布。見方竝督。而總廳新餉。見又領納之際。壬寅停退條保還餉。又自該廳有準捧之關。各邑今將出秩。要之今晦來初。當爲轉輸於本所矣。今此舊餉之盡數拮據。便同弩末。臣意則沿野邑總廳壬寅停退條保餉還中。限折米徵捧。當輸山城之處。則使之捧留本邑。其餘折米。待明秋畢納。則比他䨀。已爲加數之多。而在還民。庶有紓力之道。令廟堂請稟處。敎以。事係民隱。旣聞之後。何不從施。折半捧留。折半停退。
정조 9년 · 강
永陵碑閣修改時監董堂上以下。施賞有差。
정조 9년 · 목
敎曰。 永陵御製御筆碑石前後面新刻及竪立碑閣修改時監董堂上禮曹參判李文源。加資屬耳。賜馬亦屬耳。賞典不宜屑越。大豹皮一令賜給。京畿監司徐有防。差使員坡州牧使吳載微。竝依辛丑年例加資。兼監役本 陵令朴賢秀。參奉李泰懋陞敍。未陞敍者陞六。 御製御筆前面草圖書寫閣臣檢校直閣李秉模。監董閣臣原任待敎尹行任。各半熟馬一匹賜給。看摹之際。效勞旣多。掌樂主簿曺允亨陞敍。閣屬官徐理修張世經。亦爲陞敍。北漆寫字官趙重鉉。塡紅畵員李寅文。依例加資。看役牌將。碑石奉詣時陪行將校。碑閣丹靑畵員。看役計士。奏時官。依別單付標施賞。員役工匠等。令該曹詳考辛丑年例。米布分等施賞後草記。○敎曰。戶判旣承下敎。 毓祥宮 　延祐宮。與郞官進詣奉審後。簾帳修改。本 宮守僕及事知守僕。亦令該曹考例施賞。
정조 9년 · 목
敎曰。今日展拜。仍行酌獻禮。追思陪 享時事。曷堪愴慕。本 宮本家人。間多枳在。雖因不謹奉公。無一人霑漑於祿仕。予常愍念。況十年廢錮。足以懲勵。崔東岳朝岳等。令該曹樞銜或衛將。待窠調用。
정조 9년 · 강
命安㰒等竝施棹楔之典。
정조 9년 · 목
禮曹啓言。觀此黃海監司嚴思晩。白川故士人安㰒平山故士人金玧孝行。査實狀啓。則論列邑報。附陳跋辭。稟處矣。竝施槕楔之典。恐似得宜。而不敢擅便。請上裁。允之。
정조 9년 · 강
以鄭東浚爲輔德。李文源爲大司成。
정조 9년 · 강
分揀尹仁桓等定配。
정조 9년 · 목
因到配啓本。敎以。一次訊推。足云懲勵。定配分揀。同罪發配人。一體放送。勿以纔配旋放。謂可易如。此後隨事。惟以誠心做去。勿用捭闔手段。則朝家何勞而多費辭敎乎。以此意分付該曹。
정조 9년 · 강
王大妃殿誕日陳賀。命權停。
정조 9년 · 목
因禮曹節目。敎以。旣承 慈敎。權停。
정조 9년 · 강
英陵補土時。命自畿營摘奸。
정조 9년 · 목
京畿監司徐有防以 英陵補土所用石子運致馳啓。敎以。關此狀本。雜石運致之數。大小竝計。已近二萬塊云。今番則府使頗有申飭之效。從近欲遣摘奸。以憑虛實。仍察役民時勤慢。自卿營先爲發遣褊裨。摘奸以來。熟石運致。一依補土堂上言爲之。而雇價馬價。果已拮據乎。具由狀聞事面諭。此狀啓出付內閣。日省錄抄膽。而此前運致形止。必不送于內閣。卽爲査實推給。此後此等緊關狀聞之有遺漏。則兼吏當別樣處置。以此嚴飭。
정조 9년 · 강
命東南兩 廟奉安 御製印進。
정조 9년 · 목
御筆碑役所啓言。東南兩 廟。奉安 肅廟朝御製碑文入刻畢役。敎以。各五件粧簇。各二十件印進。
정조 9년 · 강
副司直鄭民始陳疏。乞遞尙方提調。賜批。
정조 9년 · 목
疏略曰。第於目下事。大有所難安者。昨日戶曹判書臣趙㻐。以尙方匠手之不卽多數待令。至有該色執吏捉囚之擧。假使有不善擧行者。送言于臣曹。使之督治。未爲不可。至於執吏。乃是提調之所任使者。則初不相報。直爲捉囚。如臣疲劣。見輕至此。勢難晏然。乞遞尙方提調之任。批以。直囚之失在彼。卿其勿辭行公。
정조 9년 · 강
副司直李秉鼎。陳疏請勘。賜批。
정조 9년 · 목
疏略曰。今以闕門下鑰事。重速喉院之論斥。而特命勿推。仍有該郞汰去之敎。該郞之眼同下鑰。非渠之主張。實臣之指揮。何可推諉郞官。獨自晏然而已乎。乞命重勘。批以。聞卿言。承旨事亦甚駭然。當該承旨罷職。卿何知之。勿辭行公。
정조 9년 · 강
遞承旨趙興鎭。以趙時偉代之。
정조 9년 · 목
敎曰。詞訟劇地。堂上不可不備員。未肅拜刑曹堂上許遞。政官牌招開政。以在京無故人備擬。○以安廷鉉爲執義。李身晦爲司諫。李萬應爲掌令。崔烜。鄭景祚爲持平。兪漢敬爲獻納。尹光普爲正言。李獻慶爲禮曹參判。李秉模爲刑曹參判。朴英源爲敦寧參奉。金基豊爲 永陵參奉。李命心。慶邦運爲假引儀。英源以下。竝初仕也。具㢞爲兵曹參判。
정조 9년 · 강
嚴飭軍器判官李漢章。
정조 9년 · 목
兵曹啓言。鐵箭尺量時。不善擧行事査問命下矣。軍器寺判官李漢章處査問。則以爲。迷劣所致。至於誤奉現告之境云矣。敎以。復勿如是之意。令本寺提調各別嚴飭。
정조 9년 · 강
命擊錚人出身金光獻。移禁府處之。
정조 9년 · 목
刑曹以光獻以其父聖龜橫加賊名。請移義禁府處之。允之。
정조 9년 · 강
命時囚皆令明日棒供。
정조 9년 · 목
義禁府以擊錚人出身金光獻待命拿囚啓。敎以。當寒滯囚可悶。時囚皆令明日開坐捧供。
정조 9년 · 강
秋曹以擊錚人原情覆啓。
정조 9년 · 목
刑曹啓言。南部童蒙金得哲。擊錚原情。爲其徵出私債事也。請懲治。南部閑良李千孫。爲其堰畓文券推給事也。旣訟於京兆。自當詳覈而決折。令該府査處而請勘治。竝允之。
정조 9년 · 강
配辛錫榮等。放嚴尙寬等。
정조 9년 · 목
刑曹啓言。擊錚罪人辛錫榮李元興白伐男嚴尙寬金中喆。照法勘處。蒙允矣。各杖一百後。錫榮永春縣。元興歙谷縣。伐男殷栗縣。徒三年定配。而尙寬請辨世系。中喆請掘偸冢。旣出爲先之情。合施寬恕。各杖一百。嚴飭放送。敎以。李元興論其罪狀。杖配猶屬寬典。似此無知無識之人。不可以常人論。各別嚴杖逐送。此後猥濫擊錚定配草記。罪名單抄書之。
정조 9년 · 목
右捕廳啓言。因開城留守狀本。苧商兩人戕殺之賊譏捕命下矣。軍官李元柱權應卨等。捉納賊漢盧穳。閔光國等。所偸賊物。一一推給於買臟處。穳光國。旣是殺越人命。則自有當律。同情罪人柳千才等。竝其文案。移送秋曹。接主人等。以許接賊徒之罪。自臣廳決罪放送。敎以。捉納捕校。令該曹考例草記論賞。
정조 9년 · 강
放尹脥等。勘處李白圭。
정조 9년 · 목
義禁府啓言。前直長尹脥。中官朴廷熙。請刑推得情。前執義尹長烈。前持平白師謹朴宗正。前正言朴基正等。各笞五十收贖。解見任別敍。竝敎以。附過放送。又啓言。晉州牧使李白圭。請刑推得情。敎以。考律勘處後草記。
정조 9년 · 강
知敦寧鄭尙淳疏陳病狀。乞遞守禦之任。京畿監司徐有防疏辭新資。竝賜例批。
정조 9년 · 강
獻納兪漢敬避嫌乞遞。賜批。
정조 9년 · 목
避嫌略曰。昨夜除旨。適下於待被之際。趁卽肅命。而門鑰已下。以措辭提稟之意。送言喉院。謂以煩屑。只請留門出去。遂致承宣問備之請。何可晏然於職次乎。請遞臣職。批以。承宣之促令出去。無得謝恩。此前所未聞之駭擧。曾以此事申飭何如。而政院之不有飭敎。留門出送。事將發覺。乃反請推臺閣。有若無端不肅者然。事雖微細。節節妄錯。此等承宣。不可尋常處之。當該坐直承旨。竝罷職。今日仕進承旨之無一言規正。難免同浴之譏。亦竝遞差。況臺諫出去。例以臺諫言。入留門待罪稟則下標信。自是不易之當規。而昨夜則承宣忽請金虎門標信。已知其今日來避。爾則無所失。勿辭。亦勿退待。
정조 9년 · 강
遞承旨李祖承。以洪文泳代之。
정조 9년 · 목
祖承不爲仕進。敎以。許遞。前望單子入之。
정조 9년 · 강
命薛徽妻趙氏烈行。論理狀聞。金命基孝行。特施旌閭。
정조 9년 · 목
禮曹啓言。觀此全羅監司李在學。淳昌故生員薛徽妻趙氏烈行。査實狀啓。則論列邑報。附陳已見。稟處矣。蓋此趙氏下從之心。已決於遭喪之日。同穴之願。終遂於成殯之後。節行卓異。而考其事蹟。則已成百年之舊券。聞其邑誌。則便是一鄕之私錄。當初申景濩等上言請勿施。敎以。旣載邑誌。不可以私錄言。而果然判死。死又如是雍容。則百年前舊券。便是可謂百世之公議。更令道伯詳問本邑。旁採物情。別具意見。論理狀聞後稟處。又啓言。觀此洪忠監司李得臣。公山故學生金命基孝行。査實啓本。則參以邑報。採之公議。合施褒獎之典云矣。特施旌閭。恐合事宜。而不敢擅便。請上裁。敎以。依草記。卽施旌閭之典。
정조 9년 · 강
罷拿長淵縣監鄭勖世。
정조 9년 · 목
敎曰。觀此黃海水使漂人問情狀本。皆願旱路還歸云。卽令依其言領送。適値冬節。造給衣袴。仍以朝家之意。各別宣布。趲程還送。而沿路禁雜人等節。一依年前飭敎。各別嚴飭。毋使彼人知國綱之解弛。續當發遣備郞摘奸。竝以此意。兩道道臣處。星火行會。渰死屍體。尙不推給。雖極可駭。隆冬役民搜拯。亦甚可悶。嚴飭該水使。待日氣稍解時。從便拯出。形止狀聞。毋或無端遲滯事。亦爲分付。地方官之報辭。有此大段疏漏。罪狀請令攸司稟處。可知其任事憒憒。該縣監鄭勖世。先罷後拿。水使不能檢察之失。道伯之替治該裨。事甚得宜。而道伯親裨之問情疏漏。反有甚於地方官及水使。當該道臣推考。水使從重推考。助泥鎭漂人。雖已依願還送。吾又浦漂人。尙不問情。稽忽甚矣。衣糧助給。惕念申飭擧行。毋論從陸路從水路。不待回下。依其言還送事。一體行會。助泥吾又兩鎭。未踰一舍之頃。則巡營水營譯學及褊裨。自可分進問情。不必多數差定。徒貽民邑之弊。而旣送之又送之。殆若日不暇及者然。畢竟漂泊事情。無一言皂白。本道事何其儱侗之甚也。後勿如是之意。道帥臣處。令廟堂措辭責飭。
정조 9년 · 강
命守令邊將。明日辭朝。
정조 9년 · 목
敎曰。政官待明朝。牌招開政。新除授守令邊將。待下批。明日辭朝。
정조 9년 · 강
勘放時囚李白圭等。
정조 9년 · 목
義禁府啓言。李白圭戰船失大。罪杖八十徒二年。以公罪收贖。請放送。允之。敎以。如有功議。各減一等。又啓言。卽接月令醫員金有源手本。則時囚李延喆素患濕瘡。方在難保之中云矣。敎以。分揀放送。
정조 9년 · 강
命趙興[應:I-PERSON]鉉等論理議處。
정조 9년 · 목
義禁府啓言。時囚趙興[應:I-PERSON]鉉。指使敎誘。雖已承款。造謀一節。終始漫漶。請加刑得情。敎以。指使雖已承款。造謀猶復發明。名以官長。甘心參聞者。卽此一款。罪犯罔赦。指使與造謀。何必强加區別乎。然渠固無足惜。三尺至嚴。不可容易變更。趙興[應:I-PERSON]鉉。趙命海兩人中。用法於誰某當否。卿等取考本府文案及該道査啓。各具意見。論理議處。
정조 9년 · 강
命盧穳等捧結案。具時奉依前同推。
정조 9년 · 목
刑曹啓言。殺越人命罪人盧穳閔光國柳千才等。出付畿營。押送于松營。使之捧結案啓聞後。請稟處。敎以。强竊盜何限。戕害人命情節。至兇切慘。而經歲之後。畢竟斯得。乾道之昭昭。卽此可驗。下送該地方。用法云云。卿等言甚當。依此爲之。仍又嚴飭守臣速捧結案。具格狀聞事分付。又啓言。殺獄罪人具時奉。依前同推得情之意。請分付道臣。敎以。姑令依前同推。期於得情事。分付道臣。
정조 9년 · 강
召見校正大臣以下于誠正閣。羹墻錄校正大臣判府事李福源。副司直鄭昌聖洪良浩尹蓍東金尙集。判尹徐浩修。兵曹參知李家煥。碑石監董堂上兵曹判書徐有隣。御營大將李柱國。補土監董堂上大司成李文源。吏曹判書趙時俊。
정조 9년 · 목
予謂福源曰。新差堂上。皆見其册手。福源曰。皆見之矣。予曰。新堂之意何如。良浩曰。册規似不無至煩之端矣。蓍東曰。厥册文目。似太多矣。予曰。通合各册而一之。則似好矣。蓍東曰。一傳敎之內。亦有屢出各條之事。此則未知何以爲之矣。予曰。此則隨所見爲之。福源曰。祭文何必爲之乎。予曰。祭文則不必謄之矣。蓍東曰。如厲祭之文。則不可不謄之矣。福源曰。册名則何以爲之乎。予曰。以 羹墻錄名之。福源曰。旣以 羹墻錄爲名。則凡係 列聖朝嘉言善行。無不載錄。而至於 景慕宮。則獨無所載者。誠甚未安矣。何以爲之。予曰。尙今無誌文行狀。予意豈偶爾而然。當更思下敎矣。福源曰。野史所錄。旣非刊行文字。則拔之似好矣。予曰。諸堂之意何如。良浩曰。亦有不可拔者矣。予出自內所錄 羹墻錄以示之。曰。適以 羹墻錄名之。而不過抄出日記耳。與卿等目錄何如。至典禮正樂等條。予曰。禮樂各出乎。予曰。禮樂不必各爲目錄。且旣云容諫。又云包容。以此觀之。目錄甚繁矣。篤行亦是聖學中一事。不必各錄矣。浩修曰。出去。當以草記稟處矣。予曰。此册不但爲典古。亦可以垂裕後昆。不必溢美。一從公議以錄之。以嚴文體。此後亦當進講於冑筵矣。福源曰。謹當依聖敎矣。此又刊行文字。則別錄未知如何矣。予曰。尊周一事。亦不可拔之矣。予命吏判曰。予當以爲卿則脫於謬俗矣。近觀卿之政事。怪異之法。尙多餘存。實爲卿慨然矣。爵是公器。雖以人君之尊。不可有所私意於其間。近來秉銓之臣。排望之際。專爲用意。此黑則彼白。此白則彼黑。此豈銓衡稱錘之意乎。誠可謂不忍正視矣。時俊曰。近來銓衡之臣。因循習謬。其來已久。時俗習於耳目。今若一變其俗。則一世騷擾。亦非鎭安人心之道矣。予曰。豈其然乎。安有用公而人心騷擾之理乎。此後則愼勿爲此。
정조 9년 · 강
戶曹判書趙㻐。陳疏自引。賜批。
정조 9년 · 목
疏略曰。伏見尙衣提調鄭民始之疏。臣罪又添一案矣。噫。各司之進排於國役者。自臣曹知委。而該吏不卽進排。則或笞或囚。匪今斯今。早知重臣之引嫌。則送言乞治。而旣非大臣衙門。則元無稟請進來之例。何能爲無於例之例乎。疏中之言。不止於就事論事。至以氣勢凌侮等語。聲罪甚嚴。何可蹲冒於職次乎。乞許鐫免。批以。卿其勿辭行公。
정조 9년 · 목
敎曰。大司成李文源。事務相妨。本職許遞。今日政。以在京無故人差出。歲色垂暮。陞試四抄外。尙不設行云。新除授大司成待下批牌招。申飭擧行。且聞別試定期在明春。而多士眩於適從。或認以無講。或謂之待秋。無意肄習云。亦令成均館飭諭諸生。使之着意攻業。
정조 9년 · 강
英陵香大廳典祀廳齋室。命待明春修改。
정조 9년 · 목
監董堂上李文源啓言。 英陵奉審時。 香大廳典祀廳齋室。間多傾圮。補土物力中。從所入劃給。地方官與本 陵官員。預先經紀。待明春修改。恐合事宜。故敢達矣。敎以。卿言好矣。出擧條。以此分付。又啓言。 英陵令柳明渭。年老且病。有難監董。改差。曾經字牧人中。請擇差。從之。敎以。今日政。使之各別擇差。
정조 9년 · 강
命桂坊可合人收用。
정조 9년 · 목
敎曰。輔德實兼官。依諭善例。陞作堂上階。蓋實輔德則倣兩司亞長通擬之規。兼輔德則用玉堂東璧參望之例。一以國子爲歧。一以諫長爲歧。實官廣選。兼官峻選。而大體則專爲與承旨互相往來也。近來輔德望太苟艱。無實兼之別。以此事召見銓堂。已有筵敎。諫長以上未通擬人。待後政。次次通擬於實輔德事。分付銓曹。因此思之。昨年特命卿宰以上。以桂坊可合人。使之薦剡。近聞尙多未收用者云。此後着意收用。薦外如有可合人。亦不必拘此不擬。竝以此意知悉。
정조 9년 · 목
以李聖圭洪秉纘林錫喆爲承旨。孟至大爲修撰。徐鼎修爲輔德。尹行任爲說書。李漢興爲長淵縣監。徐鼎修爲大司成。
정조 9년 · 강
遞承旨林錫喆洪秉纘。
정조 9년 · 목
因錫喆牌不進及秉纘在外下諭啓稟。竝敎以。許遞。前望單子入之。
정조 9년 · 강
社稷祈穀祭省牲器。命躬行。
정조 9년 · 목
禮曹啓言。來正月初六日 社稷祈穀祭親行時。省牲省器。以親臨磨鍊乎。敎以。謹當躬行矣。